แจงนำเข้าทองพุ่ง ธ.ค. เพราะคนแห่ซื้อ
นายกสมาคมค้าทองคำ ชี้ นำเข้าทองเดือนธ.ค.พุ่งเป็นพันล้านเหรียญฯ เพราะคนซื้อเก็บเก็งกำไร จากราคาลดลงกว่า 2,000 บาท
14 ม.ค. 2553

นายกสมาคมค้าทองคำ ชี้ นำเข้าทองเดือนธ.ค.พุ่งเป็นพันล้านเหรียญฯ เพราะคนซื้อเก็บเก็งกำไร จากราคาลดลงกว่า 2,000 บาท
นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า สาเหตุตัวเลขการนำเข้าทองคำในเดือน ธ.ค.2552 มีมูลค่าสูงถึง 1,000 ล้านเหรียญสหรัฐ ขณะที่ช่วง 3 เดือนก่อนหน้า นำเข้าเพียง 100 กว่าล้านเหรียญสหรัฐ เนื่องจากราคาทองในตลาดโลกลดลง คิดเป็นกว่า 2,000 บาท ทำให้นักลงทุนแห่ซื้อเป็นจำนวนมาก ซึ่งทำให้ยอดการนำเข้าเพิ่มสูง ตรงข้ามกับการส่งออกไปต่างประเทศ ปีที่ผ่านมายังติดลบ
อย่างไรก็ตาม ภาพรวมการซื้อขายทองคำในประเทศในปี 2552 ปรับตัวลดลง เพราะนักลงทุนหันไปลงทุนผ่านตลาดซื้อขายล่วงหน้าและกองทุนมากขึ้น หลังจากที่ตลาดหลักทรัพย์เริ่มเปิดดำเนินการโกลด์ฟิวเจอร์สเมื่อวันที่ 2 ก.พ. 52 และมีกองทุนทองคำให้เป็นทางเลือก
สำหรับแนวโน้มราคาทองคำในปีนี้ ยังคงมีความผันผวนสูง จากแรงเก็งกำไรของกองทุนและนักเก็งกำไร แต่เชื่อว่าราคาทองคำในปีนี้ไม่น่าจะทะลุ 2 หมื่นบาท เนื่องจากแนวโน้มค่าเงินเหรียญสหรัฐอ่อนค่าลง และการที่ค่าเงินบาทปรับตัวแข็งค่าแตะ 32 บาทต่อเหรียญสหรัฐ ก็ทำให้ราคาปรับตัวลดลงตาม